കേന്ദ്ര പദ്ധതിയില് ഉള്പ്പെടുത്തി ജില്ലകളെ തമ്മില് ബന്ധിപ്പിക്കുന്ന പാലം വരുന്നു കാഞ്ഞിരപ്പള്ളി: കേന്ദ്ര പദ്ധതിയില് ഉള്പ്പെടുത്തി ജില്ലകളെ തമ്മില് ബന്ധിപ്പിക്കുന്ന പാലം വരുന്നു. കാഞ്ഞിരപ്പള്ളി, പൂഞ്ഞാര് നിയോജക മണ്ഡലങ്ങളില് പിഎംജിഎസ്വൈ പദ്ധതിയില് ഉള്പ്പെടുത്തി നിര്മിക്കേണ്ട റോഡുകളെ സംബന്ധിച്ചും കോട്ടയം പത്തനംതിട്ട ജില്ലകളെ തമ്മില് ബന്ധിപ്പിക്കുന്ന പാലത്തെ സംബന്ധിച്ചും ആന്റോ ആന്റണി എംപി കേരള റൂറല് റോഡ്സ് ഡിപ്പാര്ട്ട്മെന്റ് ഉദ്യോഗസ്ഥരുമായി ചര്ച്ച നടത്തി. എംപിയുടെ നിര്ദേശപ്രകാരം നിര്ദിഷ്ട പദ്ധതിയില്പ്പെട്ട വിവിധ റോഡുകള് പരിശോധ നടത്തി റിപ്പോര്ട്ട് നല്കി. വാഴൂര് ബ്ലോക്കിലെ കങ്ങഴ, വെള്ളാവൂര് ഗ്രാമപഞ്ചായത്തുകളില് കൂടി കടന്നുപോകുന്ന പ്ലാക്കല് പടി, വെള്ളാവൂര്, നീറനാനി റോഡ് സംഘം പരിശോധന നടത്തി. ഈ റോഡിന്റെ അവസാന ഭാഗത്തു നിന്ന് മണിമലയാറിന് കുറുകെ പാലം നിര്മിച്ച് പത്തനംതിട്ട ജില്ലയിലെ കോട്ടാങ്ങല് പഞ്ചായത്തുമായി ബന്ധിപ്പിക്കുന്നതിന് ആവശ്യമായ നടപടികള് ത്വരിത ഗതിയിലാക്കണമെന്ന് എംപി ആവശ്യപ്പെട്ടു. നിര്ദിഷ്ട പാലത്തിന് 80 മീറ്റര് നീളവും 5.5 മീറ്റര് വീതിയും നടപ്പാതയും ആവശ്യമാണ്. പത്തനംതിട്ട മണ്ഡലത്തിലെ എട്ടു മീറ്റര് വീതിയുള്ള വിവിധ റോഡുകള് പിഎംജിഎസ്വൈ പദ്ധതിയില് ഉള്പ്പെടുത്തുന്നതിന് ആവശ്യമായ നടപടികള് സ്വീകരിക്കുവാന് എംപി ആവശ്യപ്പെട്ടു. പ്രളയത്തില് തകര്ന്ന ഇളംകാട് കൊടുങ്ങ റോഡും സംഘം സന്ദര്ശിച്ചു. പ്രളയ ഫണ്ടില് നിന്ന് ഈ റോഡിന്റെ പൂര്ണമായും തകര്ന്ന 400 മീറ്റര് ദൂരം ടൈലുകള് പാകി പുനര് നിര്മിക്കുന്നതിന് അനുവദിച്ച 27 ലക്ഷം ഉയോഗിച്ച് നിര്മാണ പ്രവര്ത്തനങ്ങള് ഉടനടി ആരംഭിക്കുന്നതിന് ആവശ്യമായ നടപടികള് സ്വീകരിക്കുമെന്ന് എംപി അറിയിച്ചു. കെഎസ്ആര്ആര്ഡി സൂപ്രണ്ടിംഗ് എന്ജിനിയര് അജിത്, എംപവേര്ഡ് ഓഫീസര് സനല്, സംസ്ഥാന ടെക്നിക്കല് ഏജന്സിയുടെ ദക്ഷിണ കേരള കോഓര്ഡിനേറ്റര് ഡോ. അനില് രഘുനാഥന്, അസിസ്റ്റന്റ് എന്ജിനിയര്മാരായ പ്രമോദ്, സുരേഷ് കുമാര്, ജിത്ത് ജോസഫ് എന്നിവര് ആന്റോ ആന്റണി എംപിയുമായുളള ചര്ച്ചയില് പങ്കെടുത്തു.